SL Uradni list Evropske unije L 147/1

DELEGIRANA UREDBA KOMISIJE (EU) 2015/895

z dne 2. februarja 2015

o dopolnitvi Uredbe (EU) št. 508/2014 Evropskega parlamenta in Sveta o Evropskem skladu za pomorstvo in ribištvo glede prehodnih določb

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1) ter zlasti člena 129(1),

ob upoštevanju naslednjega:

(1) Člen 129 Uredbe (EU) št. 508/2014 določa možnost določitve pogojev, pod katerimi se podpora, ki jo je Komisija odobrila v skladu z uredbami Sveta (ES) št. 861/2006 (2), (ES) št. 1198/2006 (3) in (ES) št. 791/2007 (4) ter Uredbo (EU) št. 1255/2011 Evropskega parlamenta in Sveta (5), lahko vključi v podporo na podlagi Uredbe (EU) št. 508/2014, skupaj s tehnično pomočjo in naknadnim vrednotenjem.

(2) Sprejeti bi bilo treba določbe za prehod s podpore na podlagi Uredbe (ES) št. 1198/2006 na podporo na podlagi Uredbe (EU) št. 508/2014. Naknadno vrednotenje programov, ki se financirajo iz Evropskega sklada za ribištvo (ESR), bo zagotovilo ključne informacije v podporo strateškemu poročilu za naslednje programsko obdobje, kot je določeno v členu 53(2) Uredbe (EU) št. 1303/2013 Evropskega parlamenta in Sveta (6). Poleg tega bodo te informacije podlaga za oceno učinka, ki bo v pomoč pri pripravi novega ureditvenega okvira za sklade ESI v obdobju po letu 2020.

(3) Glede na navedeno bi morala ta uredba prilagoditi datume zaključka naknadnega vrednotenja programov ter pri tem upoštevati dejstvo, da rok iz člena 50(3) Uredbe (ES) št. 1198/2006 ni skladen s postopkom celovitega naknadnega vrednotenja, saj ocenjevalec ne bo mogel proučiti učinka programov v zvezi s cilji, dokler bodo odobritve in plačila še v teku. V skladu s členom 55(1) Uredbe (ES) št. 1198/2006 obdobje upravičenosti izdatkov v okviru ESR dejansko traja do 31. decembra 2015, zato se lahko plačila upravičencev in plačila upravičencem v skladu s členom 55(1) in (7) navedene uredbe izvajajo do navedenega datuma. Poleg tega lahko v skladu s členom 86(1)(a) Uredbe (ES) št. 1198/2006 države članice zadnji zahtevek za plačilo Komisiji pošljejo do 31. marca 2017.

(4) Ta uredba bi morala tudi pojasniti, da ni treba, da države članice Komisiji do 30. junija 2016 predložijo letno poročilo iz člena 67 Uredbe (ES) št. 1198/2006, saj informacije iz navedenega poročila ne bodo prispele pravočasno, da bi jih bilo mogoče vključiti v poročilo o naknadnem vrednotenju iz člena 50(3) Uredbe (ES) št. 1198/2006. Poročilo bo po tem, ko ga bodo države članice junija 2016 poslale Komisiji, treba odobriti, preden se bo proučilo in vključilo v naknadno vrednotenje do 31. decembra 2016. Poleg tega bodo navedene informacije vključene v končno poročilo iz navedenega člena –

SPREJELA NASLEDNJO UREDBO:

Člen 1

Področje uporabe

Ta uredba se uporablja za naknadno vrednotenje operativnih programov in za letno poročilo, ki ga predložijo države članice, kakor je določeno v Uredbi (ES) št. 1198/2006.

Člen 2

Naknadno vrednotenje

Komisija zaključi naknadno vrednotenje iz člena 50(3) Uredbe (ES) št. 1198/2006 do 31. decembra 2016.

Člen 3

Letno poročilo o izvajanju

Državam članicam v letu 2016 ni treba poslati letnega poročila o izvajanju operativnih programov iz člena 67(1) Uredbe (ES) št. 1198/2006.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. februarja 2015 Za Komisijo Predsednik Jean-Claude JUNCKER

(1) UL L 149, 20.5.2014, str. 1.

(2) Uredba Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (UL L 160, 14.6.2006, str. 1).

(3) Uredba Sveta (ES) št. 1198/2006 z dne 27. julija 2006 o Evropskem skladu za ribištvo (UL L 223, 15.8.2006, str. 1).

(4) Uredba Sveta (ES) št. 791/2007 z dne 21. maja 2007 o uvedbi sistema nadomestil za dodatne stroške pri trženju nekaterih ribiških proizvodov iz najbolj oddaljenih regij Azori, Madeira, Kanarski otoki ter Francoska Gvajana in Réunion (UL L 176, 6.7.2007, str. 1).

(5) Uredba (EU) št. 1255/2011 Evropskega parlamenta in Sveta z dne 30. novembra 2011 o programu za podporo nadaljnjemu oblikovanju celostne pomorske politike (UL L 321, 5.12.2011, str. 1).

(6) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).